kardosdrur/scandi-wiki huggingface dataset:
Tower of Power

Tower of Power er et blæser-baseret soul/funk-band fra Oakland, Californien. Bandet har eksisteret siden 1968.

Historie 
I midten af 1960'erne flyttede den 17-årige tenorsaxofonist Emilio Castillo fra Detroit, Michigan, til Fremont, Californien. Han startede et band ved navn "The Gorham City Crime Fighters", som udviklede sig til Motowns specialisering i soulmusik. I 1968 dannede Castillo et partnerskab med baritonsaxofonisten Stephen "Doc" Kupka (aka "The Funky Doctor") og trumpet-/trombonespilleren Mic Gilette. De tre flyttede til Oakland og begyndte at skrive originalt materiale samt ændrede bandets navn til Tower of Power.

I 1970 skrev Tower of Power en pladekontrakt med Bill Grahams San Francisco Records og hurtigt efter udgav de deres første album East Bay Grease. De flyttede til Warner Bros. Records, hvor de i 1972 og 1973 hhv. udgav Bump City og Tower of Power, som begge blev store gennembrud for dem. På nogle af deres udgivelser i midten af 1970'erne, såsom Urban Renewal (1974), bevægede bandet sig i retning af funk-genren. Efter sangeren Lenny Williams forlod bandet var tiden med stor succes foreløbigt ovre. I slutningen af 1970'erne bevægede TOP sig mod disco-lyden til stor skuffelse for mange fans. Ofte er albummene Bump City, Tower of Power, Back to Oakland og Urban Renewal set som bandets største præstationer. Disse album er også blandt de mest klassiske R&B-optagelser fra 1970'erne. Desuden er bandets repertoire når de tager på tour stadig med størst udvalg fra disse cd'er.

Tower of Power er stadig aktive og har efterhånden en lang karriere bag sig. Bandet har ændret sig gennem tiden, men turnerer stadig med numre fra hele deres karriere, på trods af personel-udskiftninger osv. Mindst 60 musikere har deltaget i bandet.

Medlemmer 
I årenes løb har der været en del udskiftning i bandets medlemmer. De eneste vedblivende er Emilio Castillo, Stephen "Doc" Kupka og Francis "Rocco" Prestia. Resten af de originale medlemmer er stoppet i bandet og der er kommet afløsere. De fleste af bandets medlemmer har desuden spillet med en del andre bands og nogen har også udgivet soloalbum. Blæsersektionen har også samlet spillet en del job med andre bands – bl.a. Santana, Elton John, Aerosmith og Ray Charles.

Derudover har bandet siden begyndelsen haft fotografen Bruce Steinberg med sig, som har taget album-cover-billeder og andet.

Udgivelser 
Tower of Power har udgivet 17 album, 7 kompilationsalbum, 4 live-album og 4 dvd'er gennem årene. Desuden har bandets blæsersektion medvirket på en række album for andre kunstnere. Første udgivelse var i 1972 i Fillmore Records studie. Siden har de udgivet album på Warner Brothers, Columbia, Rhino, Sheffield, Cypress Records, Sony og Or Music.

Ekstern henvisning 
 http://www.towerofpower.com/ – TOP's hjemmeside
 http://www.soulmusiconline.com/bumpcity/index1.html  – Andy Ebons officielle fanside
 http://www.brucesteinberggallery.com/index.htm – Bruce Steinbergs galleri
 

 
Musikgrupper fra 1968
Menu

Menu har flere betydninger:

 Menu (spisested) – forslag om sammensætning af forret, hovedret og dessert; også om forslagets fysiske fremtræden.
 Liste (datastruktur) – oversigt over valgmuligheder i et computerprogram.
 Menu (tastatur) – en knap på et computertastatur
 Menu (film) –  kort amerikansk komediefilm fra 1933 af Nick Grinde
Ulf Schirmer

Ulf Schirmer (født 1959 i Eschenhausen ved Bremen) er en tysk dirigent.

Schirmer studerede ved Hochschule für Künste Bremen samt ved Musikhochschule Hamburg hos György Ligeti, Christoph von Dohnányi og Horst Stein. Han var assistent for Lorin Maazel og tilknyttet som dirigent ved Wiener Staatsoper, hvor han fik dirigent-debut 12. september 1984 og siden stod i spidsen for talrige premierer.

Fra 1988 til 1991 var han Generalmusikdirektor i Wiesbaden og kunstnerisk leder for symfonikoncerterne ved Hessisches Staatstheater, og fra 1995 til 1998 var han chefdirigent for DR Radiosymfoniorkestret.

I sommeren 2006 indledte han sit virke som kunstnerisk leder for Münchner Rundfunkorchester.

Ulf Schirmer har optrådt som gæstedirigent på bl.a. Bastilleoperaen, La Scala og Deutsche Oper Berlin samt ved festspillene i Salzburg og Bregenz.

Ulf Schirmer er professor i musikalsk analyse ved Musikhochschule Hamburg.

Diskografi 
 Alban Berg: Lulu. Opera. Optaget live ved opførelse i Ridehuset (aug.-sep. 1996). Medvirkende bl.a.: Constance Hauman, Julia Juon, Theo Adam, Peter Straka, Monte Jaffe, Michael Myers DR Radiosymfoniorkestret. Chandos CHAN9540(3)
 Bohuslav Martinu: Græsk Passion. Wiener Symphoniker. KOCH
 Carl Nielsen: Maskarade. Medvirkende bl.a.: Aage Haugland, Susanne Resmark, Gert-Henning Jensen, Bo Skovhus, Michael Kristensen, Kurt Ravn, Henriette Bonde-Hansen, Marianne Rørholm. DR Radiosymfoniorkestret og Radiokoret. DECCA 460 227-2
 Carl Nielsen: Hymnus amoris, Lille Suite og 4. symfoni. Medvirkende bl.a.: Barbara Bonney, John Mark Ainsley, Lars Pedersen, Michael W. Hansen, Bo Anker Hansen, Radiokoret, Københavns Drengekor, DR Radiosymfoniorkestret. DECCA 452 486-2
 Richard Strauss: Capriccio. Medvirkende bl.a.: Kiri Te Kanawa, Hakan Hagegard, Uwe Heilmann, Olaf Bär, Victor Von Halem. Wiener Philharmoniker. DECCA 444 405.

Dirigenter fra Tyskland
Rådegård

Rådegård er dannet som en avlsgård under Sparresholm i 1607. Gården ligger i Everdrup Sogn i Næstved Kommune. Hovedbygningen er opført i 1887-1888 og er ombygget i 1961

Rådegård Gods er på 439 hektar med Tågeskovgård

Ejere af Raadegaard 

 (1607-1632) Jens Sparre
 (1632-1658) Christian Sparre
 (1658-1662) Sidsel Kaas gift von Hahn
 (1662-1688) Søren Severin Lauridsen-Prestonius
 (1688-1689) Jens Lauridsen-Prestonius
 (1689-1720) Laurids Lauridsen-Prstonius
 (1720-1743) Anders Christensen-Lauridsen
 (1743-1767) Laurids Andersen Lauridsen
 (1767-1771) Jacob Hansen
 (1771) Andreas From
 (1771-1772) Just Henrik Voltelen
 (1772-1776) Christian Frederik von Holstein
 (1776) Gregers Juel
 (1776-1778) Enke Fru Juel
 (1778-1781) Mouritz Friedenrrich
 (1781-1789) Thomas Beringschiold-Wedelsparre
 (1789-1799) Johan Friderich Heinrich
 (1799-1804) Charles August Selby
 (1804) C. Grandjean
 (1804-1808) Peder Jochum Grandjean
 (1808-1828) Jacob Muus
 (1828-1834) Enke Fru Muus
 (1834-1850) H. Callisen
 (1850-1870) Jul. Edv. Wahl
 (1870-1879) Enke Fru Wahl
 (1879-1882) K. Kerrn
 (1882-1905) G. Barfred Petersen
 (1905-1906) C. F. G. Hansen
 (1906-1909) Edv. Hansen
 (1909-1912) C. F. Andersen
 (1912-1915) Jørgen greve Stampe
 (1915-1916) Christensen
 (1916-1919) H. J. N. Matzen
 (1919-1921) Eigil Holst
 (1921-1923) S. Poulsen
 (1923-1940) Johan Palle Johnsen
 (1940-1943) Forskellige Ejere
 (1943-1961) A/S Ambrebel
 (1961-1990) Ejler John Harry Ruge
 (1990-1991) Ole Knud Tholstrup
 (1991-2016) Raadegaard Gods A/S v/a Jan Ole Tholstrup (søn)
 (2016-) Morten og Steffen Olsen-Kludt

Kilder 
 J. P. Trap: Danmark 5.udgave, Kraks Landbrug

Herregårde i Næstved Kommune
Herregårde i Præstø Amt
For Special Services

For Special Services er en britisk roman fra 1982 af John Gardner. Romanen er hans anden i serien om den hemmelige agent James Bond, der blev skabt af Ian Fleming.

Bogens titel har sin egen særlige historie: I 1941 var Ian Fleming ansat i den britiske efterretningstjeneste. I denne egenskab var han i USA for at oprette forbindelse til de amerikanske efterretningstjenester. Her udarbejdede han på opfordring af lederen af OSS general William Joseph Donovan et fyldigt memorandum om en efterretningstjeneste funktioner og struktur. Dette memorandum blev senere en del af vedtægterne for OSS og siden CIA. Som tak fik Ian Fleming en Police Positive Colt .38 med inskreptionen "For Special Services."

Plot 
Efter lang tids fravær er terrororganisationen SPECTRE måske på banen igen. Sporene peger mod rigmanden, isfabrikanten og samleren Markus Bismaquer. Bond og Felix Leiters datter Cedar Leiter vinder indpas på Bismaquers kæmperanch i Texas i håb om at finde frem til SPECTRE's nye leder: Bismaquer selv, hans højre hånd Walter Luxor eller måske endda Bismaquers ægtefælle Nena.

James Bond-bøger
Litteratur i 1982
The Ring

The Ring er en amerikansk gyserfilm fra 2002. Det er en genindspilning af den japanske gyserfilm Ringu fra 1998. The Ring er instrueret af Gore Verbinski.

Plot 
Det hele begynder som enhver anden vandrehistorie – der hviskes om et djævelsk videobånd, der gør, at enhver, der ser det, dør syv dage senere. Men da fire teenagere dør på mystisk vis præcis en uge efter at have set sådan et bånd, finder den opsøgende journalist Rachel Keller (spillet af Naomi Watts) båndet. og ser det. Nu bliver legenden til virkelighed – uret tikker, og Rachel har kun syv dage til at afdække mysteriet om The Ring.

Se også 
 Samara Morgan

Eksterne Henvisninger 

Filmens officielle hjemmeside 

Gyserfilm fra USA
Spøgelsesfilm
Psykologiske gyserfilm
Gyserfilm baseret på bøger
Xhosa

Xhosa (udtales.  () er en afrikansk etnisk gruppe som hovedsageligt er forbundet til den sydøstlige del af Sydafrika. Navnet Xhosa siges at komme fra en legendarisk leder kaldet uXhosa. Han skal have skilt Xhosafolket fra Ngunifolket begyndelsen af 1500-tallet. Xhosafolket kalder sig selv for amaXhosa, og sit eget sprog isixhosa. Ca. 17,5% af alle sydafrikaner nedstammer fra Xhosafolket. Xhosafolket arbejder med det traditionelle landbrug og kvæg.

Det Xhosa-talende folk bliver ofte delt ind i undergrupper. De vigtigste grupper fra øst: Xesibe, bhaca, mpondo, mpondomise, bomvana, Thembu, gcaleka, rharhabe og fingo.

Kendte Xhosapersoner 
 Nelson Mandela, Sydafrikas præsident. Han er født i Xhosa-stammen og har herfra et Xhosa-navn, Rolihlahla (der udtales omtrentligt rolig-'schla-schla, rolig som på dansk og schla med a som i ah).
 Thabo Mbeki, Sydafrikas præsident.
 Desmond Tutu, Tidligere biskop og nobelpris modtager
 Miriam Makeba, sydafrikansk sanger

Noter 

 Clicking with Xhosa (2005), Kirch, Beverly et.all. ().

Se også 
 Xhosa (sprog)

Folkeslag i Sydafrika
DAN-Værft

DAN-Værft A/S (ikke at forveksle med Danyard), blev etableret i 1968 som et koordineringsselskab, under Lauritzen-koncernen,  bestående af fire skibsværfters administration, 

Selskabets opgave var at knytte et tættere samarbejde mellem Lauritzen-koncernens fire værfter, Frederikshavn Værft & Flydedok, Helsingør Skibsværft og Maskinbyggeri, Aarhus Flydedok og Aalborg Værft. Koordinationsselskabet blev nedlagt i 1987, hvor de to værfter, Frederikshavn Værft og Aalborg Værft blev sammenlagt under navnet Danyard.

Tidligere var Aarhus Flydedok og Helsingør Skibsværft udtrådt af samarbejdet, grundet førstnævnte værft blev solgt til anden side, Dannebrog Rederi, og værftet i Helsingør lukkede ned.

I formålsparagraffen for DAN-Værft hedder det blandt andet, at koncentrationen skal sikre de fire værfters beståen som gode, lykkelige arbejdspladser og som virksomheder med et godt økonomisk resultat og øget styrke.

En fælles styring og fælles indkøb skulle ligeledes være med til at styrke de enkelte værfters konkurrenceevne.

Og denne styrkelse var der behov for, da konkurrencen på verdensplan blev yderligere skærpet i disse år. En række nye skibsbygningsnationer var ved at gøre sig bemærkede, og indskrænkninger og lukninger af værfter i Europa blev konsekvensen.

Selskabet holdt møder ca. en gang månedligt, med deltagelse af en direktør fra et af de fire værfter. 

Møderne blev koordineret af en teknisk sekretær, som var en ansat på et af værfterne og havde teknisk baggrund, oftest en ingeniør, som virkede i en periode på ca. fire år.

Ekstern henvisning og kilde
Helsingør Kommunes Museer - VÆRFTSMUSEET – afsnit:Lauritzen-koncernen overtager aktiemajoriteten 

Tidligere skibsværfter i Danmark
Etableret i 1968
Ophørt i 1987
EMI

EMI var et engelsk musikfirma med hovedkontor i London. Selskabet blev etableret i marts 1931 som Electrical and Music Industries Ltd som en fusion af Columbia Graphophone Company og Gramophone Company/HMV. I 1955 opkøbte EMI Capitol Records, og kom således ind på det amerikanske marked. Op gennem det 20. århundrede blev EMI et af de dominerende musikselskaber. EMI havde aktiviteter inden for flere medier, men det væsentligste var aktiviteterne indenfor musik, herunder distribution og administration af rettigheder. 

EMI oplevede i begyndelsen af 2000'erne økonomiske problemer, og efter et underskud på 260 millioner pund i 2006/07 måtte selskabet lade sig overtage i 2007 af en kapitalfond. EMI oplevede i denne periode en del uro med artister, der forlod pladeselskabet og hævdede, at de ikke havde modtaget afregning af royalties. En omfattende spareplan blev iværksat af de nye ejere, men EMI realiserede i 2008/09 et regnskabsmæssigt underskud på 1,25 milliarder pund, hvorefter kapitalfondens bankforbindelse Citigroup i 2011 overtog EMI og satte selskabet til salg. EMI blev solgt i "bidder" og blev i 2011 overtaget af Universal Music Group (UMG) og Sony/ATV Music Publishing (et joint venture mellem Sony Music Entertainment og Michael Jacksons dødsbo). Konkurrencemyndighederne stillede dog som betingelse, af EMI's aktiviteter blev yderligere opdelt for ikke at UMG skulle opnå en alt for dominerende stilling på markedet, hvorfor dele af EMI's aktiviteter og brands blev fordelt til en række yderligere købere, Warner Music Group og BMG, i 2012, hvor handlen faldt endeligt på plads. EMI's danske aktiviteter blev primært overtaget af Warner. 

Mærket EMI er i dag ejet af Universal. 

EMI opnåede gennem sin levetid at udgive musik med flere succesfulde kunstnere som:

 Beatles
 David Bowie
 Duran Duran
 Norah Jones
 Iron Maiden
 Pet Shop Boys
 Queen
 Robbie Williams
 The Rolling Stones
 Sex Pistols
 Pink Floyd

Warner anvender i bl.a. Danmark mærket EMI, hvorpå udgives Christopher m.fl.

Kilder 
 EMI's officielle hjemmeside 

Etableret i 1931
Ophørt i 2012
Pladeselskaber fra Storbritannien
Muqtada al-Sadr

Muqtada al-Sadr (født 12. august 1973) er en religiøs shialeder og leder af Mahdi-militsen i Irak. Han er søn af Storayatollah Mohammad Mohammad Sadeq al-Sadr og svigersøn til Storayatollah Mohammad Baqir As-Sadr.

Eksterne henvisninger 

Personer fra Irak
Sko/Torp

Sko/Torp er en dansk poprock-duo bestående af sanger Søren Sko og guitarist Palle Torp, der i alt har solgt omkring 400.000 albums i Danmark.

Før duoen blev en realitet havde Søren Sko bl.a. sunget kor for Poul Krebs og Sanne Salomonsen, mens Palle Torp havde haft en fortid i Elevatordrengene og Thomas Helmig Brothers. De mødtes under en jamsession på Aarhus Universitet, og blev dannet i 1989 på resterne af trioen OneShoeFree bestående af Søren Sko, Palle Torp og Søren Svensson. Pladeselskabet Sonet var tilbageholdende med at udgive debutalbummet On a Long Lonely Night, da de ikke mente et engelsksproget album ville blive en kommerciel succes. Først da Sanne Salomonsen – hvis daværende mand Mats Ronander havde produceret albummet – pressede på over for pladeselskabets chef, blev albummet udgivet i november 1990. Albummet, der var inspireret af den amerikanske vestkystrock, blev en stor kommerciel succes med omkring 200.000 solgte eksemplarer, hvilket gør det til det bedst sælgende debutalbum i Danmark nogensinde. Succesen indbragte duoen to danske Grammy'er i 1991 for "Årets nye navn", og Søren Sko for "Årets danske sanger".

I 1992 udsendte duoen deres andet album, Familiar Roads, der solgte 120.000 eksemplarer. Deres tredje album fra 1994, Hey You! solgte 40.000 eksemplarer. I 1996 udkom det fjerde album, A Perfect Day der solgte 19.000 eksemplarer. Året efter, i 1997, blev Sko/Torp opløst, indtil 2004, hvor de igen begyndte at skrive sange og turnere; fortrinsvis som en akustisk trio sammen den danske sanger og sangskriver Morten Woods. I oktober 2009 offentliggjorde duoen at de var ved at færdiggøre deres femte studiealbum, og i januar 2010 udsendte de en pressemeddelelse hvor de bekendtgjorde at albummet havde fået titlen Heartland. Albummet udkom den 22. februar 2010, og modtog i januar 2011 guld for 10.000 solgte eksemplarer. Sko/Torps sjette studiealbum og første album i seks år, After Hours udkom den 30. september 2016.

Diskografi

Studiealbum 
 On a Long Lonely Night (1990)
 Familiar Roads (1992)
 Hey You! (1994)
 A Perfect Day (1996)
 Heartland (2010)
 After Hours (2016)
 Heaven Is on Our Side (2018)

Opsamlingsalbum 
 Radio Song Book – De bedste fra Sko/Torp (1997)
 Glorious Days – The Very Best Of (2007)

Referencer

Eksterne henvisninger 
 

 
Duoer
Musikgrupper fra 1989
Skodje

Skodje (udtalt Skøye) er en tidligere norsk kommune i Sunnmøreområdet i Møre og Romsdal. Med kommunereformen i Norge blev   Sandøy, Skodje, Haram og Ørskog kommuner  1. januar 2020  lagt  sammen med Ålesund.  Den tidligere kommune grænser i nord til Haram og Vestnes, i øst til Ørskog og i vest til Ålesund. Over Storfjorden mod syd ligger Sykkylven kommune. Nord for byen ligger søen Engsetdalsvatnet på 4,36 km².

Erhvervsliv 
Kommunen har hovedsagelig jord- og skovbrug, men der er også trævare- og møbelindustri og anden industri, delvis flyttet dertil fra Ålesund. E 39 og E 136 går sammen gennem kommunen.
Skodje har en ung befolkning, hvor omkring 60% af indbyggerne er under 40 år.

Historie 
Skodje er både en tidligere og nuværende selvstændig kommune. 

 Fra 1837 var Skodje del af Borgund formandskabsdistrikt, men blev delt fra som selvstændig kommune i 1849. Den nyoprettede kommune havde 2.170 indbyggere.
 Skodje og Vatne lå i 1589 under Borgund prestegjeld og blev selvstændigt prestegjeld fra 1.5.1858.
 1. januar 1902 blev Skodje delt og Vatne blev en selvstændig kommune med 1.547 indbyggere. Skodje havde 1.551 indbyggere efter delingen.
 1. januar 1916 blev en del af Skodje med 14 indbyggere overført til Borgund kommune.
 1. januar 1965 blev Skodje slået sammen med Stordal og Ørskog til den nye Ørskog kommune. Skodje havde 2.047 indbyggere da den ophørte som kommune.
 1. januar 1977 blev Ørskog kommune delt i tre: Skodje, Stordal og Ørskog kommuner. Da Skodje genopstod som selvstændig kommune, var indbyggertallet 2.634.

Eksterne henvisninger 

 Data/bilder om Skodjestraumen bro
 Kulturnett.no om Jentekolonien
 Kultur i Skodje på kortfra Kulturnett.no 

 om Fjord Cadenza Festivalen
 Motstanden i Skodje 1940-1945

Tidligere kommuner i Norge
Kommuner i Møre og Romsdal
Mahdi-militsen

Mahdi-militsen er en shiamuslimsk milits, som har været involveret i urolighederne mellem shiamuslimer og sunnimuslimer i Irak og Syrien. Gruppen var aktiv mellem 2003 og 2008, og har igen været aktiv fra 2014.
Da danske soldater var udstationeret i Sydirak, efter den amerikanske invasion, var Mahdi-militsen en af de primære modstandere i området. 

Irak
Irakkrigen
Terrorgrupper
Anders Gamborg

Anders Gamborg (født 24. december 1753, død 11. september 1833) var en dansk filosof og professor ved Københavns Universitet, hvor han bl.a. var lærer for Anders Sandøe Ørsted.

Liv og værk 
Gamborg var født i Kirke Hvalsø på Midtsjælland som søn af den lokale præst. I 1777 tog han teologieksamen fra Københavns Universitet. I 1788 blev han ansat ved Universitetet som professor i praktisk filosofi og fra 1796 var han også Regensprovst. Han var i sit virke meget påvirket af især Immanuel Kant og de engelske grene af deismen. I 1790 udkom hans første store skrift, den stærkt bibelkritiske Nysa eller Filosofisk-Historisk Undersøgelse af Genesis I-III, der vakte stor harme i især det teologiske miljø på grund af hans synspunkter om syndefaldet. Hans popularitet blev endnu mindre, da han i 1799 udgav Om Jesu Moral, hvor påvirkningen fra Kant er tydelig.

Hans værker skabte ham flere fjender i universitetsmiljøet, og i 1803 blev det for meget for ham, og han nedlagde sit embede i København og slog sig ned i Roskilde som matematiklærer. Her boede han resten af sit liv.

Af andre værker kan nævnes Om Forskjel mellem Dyd og gode Handlinger (1783), Om hvad der er Pligt (1794) og Om Selvmord (1796). En af de bøger, der gør, at han huskes i dag er den noget kuriøse bog Om Fuglenes Sang (1800), i hvilken han argumenterer for, at man kunne lære gråspurveunger at synge som kanariefugle, hvis blot man lod dem vokse op hos disse.

Gamborgs største indflydelse på eftertiden er, at han introducerede Anders Sandøe Ørsted til Kant og til de filosofiske grundbegreber.

Eksterne henvisninger 
 
 

Filosoffer fra Danmark
Professorer fra Københavns Universitet
Medlemmer af Videnskabernes Selskab
Teologer fra Danmark
Faglitterære forfattere fra Danmark
Dansksprogede forfattere fra Danmark
EMI (flertydig)

EMI, akronymet har flere betydninger:
 EMI Group – engelsk musikselskab.
 Elektromagnetisk interferens (EMI)
 EMI-testhal – anvendes til EMC-prøvninger i henhold til krav til europæisk CE-mærkning af elektrisk/elektronisk udstyr.
Mikkel Harder Munck-Hansen

Mikkel Harder Munck-Hansen (født 29. oktober 1967) er en dansk skuespiller og instruktør. 

Han er uddannet på The London Academy of music and dramatic art (LAMDA) samt hos Philippe Gaulier og Monica Pagneux i Paris.

Har som skuespiller medvirket i adskillige forestillinger i England og Danmark.

Han stiftede i 1994 sammen med Martin Tulinius og Peter Busch Jensen teatret Kaleidoskop på Nørrebro i København. Han var kunstnerisk leder samme sted til år 2000. I perioden 2000 til 2003 var han chef for Radiodrama (DR) og han var skuespilchef ved Det Kongelige Teater fra 2004 – 2008.

Han har desuden instrueret forestillinger på Kaleidoskop, Café Teatret, Teater Grob, Kanonhallen, Radiodrama, Det Kongelige Teater m.m.

Komitémedlem af Teater og Dans i Norden 2000 – 2004. Medlem af samarbejdsudvalget på Statens Teaterskole. Diverse bestyrelsesposter. Medlem af Statens Kunstråd og formand for Scenekunstudvalget 2007-2011.

Har modtaget flere priser og legater gennem årene.

Referencer 

Teaterskuespillere fra Danmark
Personer i Kraks Blå Bog
Hasseris

Hasseris er en bydel og et kvarter i det sydvestlige Aalborg. Hasseris planområde har et indbyggertal på 11.685 (2016) og planområdet har et areal på 10 km2. Sognet udgjorde indtil kommunalreformen 1970 Hasseris kommune, men blev ved denne tilsluttet Aalborg kommune. Bydelen er i særlig grad karakteriseret ved to bebyggelser: den gamle landsby, kaldet "Hasseris Villaby" mellem Aalborg Centrum og det nyere parcelhuskvarter "Gammel Hasseris" og "Holberg-kvarteret".

I Gl. Hasseris forsøger byplanlæggere at opretholde landsbykarakter, mens Hasseris ønskes udviklet som en haveby/havekvarter med grønne områder og beplantning. Som eksempel herpå kan nævnes Holberg-kvarteret omkring Rotunden. Det største grønne område er Mølleparken, der ligger i det oprindelige Hasseris.

Bydelen råder over enkelte detailhandelsforretninger, servicevirksomheder (advokat-, ejendomsmæglerfirmaer etc.) et bibliotek samt flere dagligvaresupermarkeder i centerområdet Hasseris Bymidte og to folkeskoler (Gammel Hasseris Skole og Stolpedalsskolen). Endvidere ligger Hasseris Gymnasium i bydelens sydlige periferi.

Hasseris sogn har naturligvis sin kirke, over for hvilken biskoppen over Aalborg Stift har sin relativt nybyggede embedsbolig. Kirken er – som adskillige bygninger i Hasseris og Aalborg – tegnet af arkitekt Einar Packness.

Hasseris har siden slutningen af 1800-tallet og begyndelsen af 1900-tallet haft ry for at være velhavernes kvarter. Dette skyldtes, at adskillige af Aalborgs velbeslåede indbyggere byggede sommerbolig uden for byen. Hasseris har den dag i dag stadig ry for at være for de mere velhavende, og det er svært at købe bolig i Hasseris som førstegangskøber.

Den nærliggende cementfabrik har haft indflydelse på kvarterets topografi, idet dens kalkudgravninger resulterede i dannelsen af en dyb sø, kaldet Nordens Kridtgrav.

Eksterne Henvisninger 
 Hasseris Grundejerforening
 Gammel Hasseris Landsbyforening

Fodnoter
Harriet Beecher Stowe

Harriet Elizabeth Beecher Stowe (14. juni 1811 – 1. juli 1896) var en amerikansk forfatter, som bl.a. skrev bogen Onkel Toms hytte, som havde stor betydning for samtidens opfattelsen af slaveriet. Bogen blev i dens første år solgt i 300,000 eksemplarer i USA. En million eksemplarer blev solgt i Storbritannien.

Eksterne henvisninger 
 

Romanforfattere fra USA
Kvindernes æresgalleri i USA